हमर छत्तीसगढ़ राज ह धान के कटोरा के नांव ले देस-बिदेस म परसिध हे। सुभाव के सोजहापन अउ जांगर टोर मिहनत हमर चिन्हारी आय। फेर धीरलगहा हमर चिन्हारी ह नंदावत हे। हमर गांव-गंवई के खंतिहा अउ किसनहा ल मंद-मउहा के रक्सा ह जमजमा के धरे हे। छोटे-बड़े, गरीब-किसान, बनिहार-भुतिहार ले लेके गांव के गंउटिया अउ मंडल तक ह दारु के मोह-माया म अरझे हे। गांव के कोनो परब-तिहार अउ सुख-दुख के कारज ह बिना मंद-मउहा के पूरा नी होवत हे। कोनो ह खुसी के मारे पिये के ओखी बताथे। त कोनो ह बिपत मं फंसे हंव कइके निसा म बूड़ के खुद बरबाद होवत हे। आज गंवई के हर दूसर-तीसर घर म दारू के सेती महाभारत मचे रथे। कतको लोग-लइका के पढ़ई-लिखई ल ये दारू नांव के बैरी ह नंगा ले हे। कतको नारी-परानी मन ह गरू-गाय कस अपन मंदहा गोंसइय्या के मार खावत नरक के जिनगी जिये बर मजबूर हवय। दारू ह छत्तीसगढ़ के लोक जीवन अउ परंपरा के बिनास करत हे। एकर दुस्परभाव ह समाज म आनी-बानी अपराध के रूप म आगू आवत हे तभो ले कतको झन गियानी मनखे मन के कहिना हे कि पीने वाला ल कोनो नी सुधार सके। ओहा खोज-खोज के अपन बेवस्था बना लिही। उकरो बात सिरतोन हे। फेर मनखे ल जब दारु ह लकठा म नी मिलही त कतको झन के सउक अइसने बुता जाही। ठउर-ठउर म दारू मिलत हे तेमा रोक लगाये के जरूरत हे। शासन ल घलो ए बिसय म बनेच धियान देना चाही। कम से कम अइसन जघा म तो दारू दुकान झन खोलय जिंहा बिरोध होवत हे। अभी महासमुंद के पिटियाझर में उंहा के मनखे मन दारू दुकान के बिरोध करत हवयं त शासन ह बरपेली पुलिस बल के मौजूदगी म दारू दुकान के नेंव खनत हे। का मनखे के जिनगी ह शासन के राजस्व प्राप्ति ले बढक़े हवय? फेर दारु बेंच के जेन पइसा मिलही तेला ओहा काम खरचा करही? बिन मतलब के फोकटहा जिनिस बांटे बर! कोनो गरीब के लइका स्मार्टफोन बिना रही जही; फेर बिन ददा के ओकर भविस्य के का होही? जेला शासन के दारू ह मारत हे। अभीचे हफ्ता भर पहिली हमर गांव ले कोस-दू कोस दूरिहा के ओनवा नांव के गांव म तीन झन मनखे के जिनगी बर्बाद होगे। दारू के निसा म नानचुन बात म झगरा होके एक झन मनखे ह दू झन ल मार डरिस अउ जेल चल दिस। अब ओ तीनों झन के परवार के कोन सोर लेही? वो भठ्ठी वाला ह जेन दारू बेचत हे! धुन वो सरकार ह, जे दारु बेचवावत हे। अभी सरकार के माध्यम ले दारू बेचे के गोठ सुनावत हे। जेकर बिरोध बिपछ के संगे-संग राजिम कुंभ म पधारे साधु-संत मन घलो करे हवय। उंकर कहिना हे शासन के काम जनता ल दवई देना हरे, दारू नहीं। जे हर सिरतोन बात आय। शासन ले बिनती हे कि साधु-संत के बानी अउ छत्तीसगढ़ के नारी-परानी मन के अंतस के गोठ के आरो लेवय। रीझे यादव टेंगनाबासा (छुरा)-493996
hne_Deva